
Text rozhodnutia
Súd: Krajský súd Trnava Spisová značka: 20Sa/21/2017 Identifikačné číslo súdneho spisu: 2016200497 Dátum vydania rozhodnutia: 25. 05. 2018 Meno a priezvisko sudcu, VSÚ: JUDr. Róbert Foltán ECLI: ECLI:SK:KSTT:2018:2016200497.1 ROZSUDOK V MENE SLOVENSKEJ REPUBLIKY Krajský súd v Trnave sudcom JUDr. Róbertom Foltánom v právnej veci navrhovateľa: POHOTOVOSŤ, s. r. o., so sídlom Pribinova 25, Bratislava, IČO: 35 807 598, proti odporcovi: Okresný úrad Šaľa, katastrálny odbor, Hlavná 2/1, Šaľa, o odvolaní navrhovateľa proti rozhodnutiu odporcu č. V 1529/2015-26 zo dňa 31.5.2016, za účasti účastníčky správneho konania P. M., nar. X.X.XXXX, bytom V. XXXX, takto r o z h o d o l : Súd napadnuté rozhodnutie Okresného úradu Šaľa, katastrálny odbor, č. V 1529/2015-26 zo dňa 31.5.2016 p o t v r d z u j e . Odporcovi sa náhrada trov konania n e p r i z n á v a . Navrhovateľ je povinný zaplatiť účastníčke konania P. M. na trovách konania 7,30 eur do troch dní po právoplatnosti tohto rozhodnutia. Navrhovateľ je povinný zaplatiť na účet tunajšieho súdu súdny poplatok vo výške 35 eur do troch dní po právoplatnosti tohto rozhodnutia. o d ô v o d n e n i e : 1. Odporca svojim rozhodnutím č. V 1529/2015-26 zo dňa 31.5.2016 podľa § 31 ods. 3 zákona č. 162/1995 Z.z zamietol návrh na vklad záložného práva do katastra nehnuteľností podaný navrhovateľom dňa 5.8.2015 pod číslom konania V 1529/2015 spolu so zmluvou o zriadení záložného práva č. 194/2015-PTR uzavretou dňa 30.5.2015 na základe zmlúv o úveroch. Podľa odôvodnenia rozhodnutia predmetom záložného práva boli nehnuteľnosti zapísané na liste vlastníctva č. XXXX pre kat. úz. G., pričom záložnú zmluvu za záložcu podpísal splnomocnenec - G. X. o.z. /predtým J. - združenie občianskoprávnej pomoci so sídlom v Bratislave/ na základe dohôd o splnomocnení zo dňa 16.1.2014 a 19.2.2014. Podľa odporcu boli dohody o splnomocnení vypracované ako vopred predtlačené tlačivo napísaná na štandardnom zmluvnom formulári, pričom dlžník ako splnomocniteľ nemal možnosť prejaviť slobodnú vôľu pri výbere splnomocnenca, ktorý by mal hájiť jeho záujmy. Samotný fakt, že veriteľ, resp. jeho mandatár takýmto tlačivom disponoval a predložil ho dlžníkovi pri podpise zmluvy o úvere, naznačuje, že splnomocnenec G. X., o.z. uskutočňuje záujmy záložného veriteľa a nie záložcu. Zastupovanie osobou, ktorej záujmy sú v rozpore so záujmami zastúpeného, je podľa rozhodujúceho orgánu v rozpore s § 22 ods. 2 Občianskeho zákonníka a právne úkony vykonané takýmito osobami sú absolútne neplatné. V odôvodnení rozhodnutia žalovaný súčasne poukazoval na to, že aj keď dohoda o plnej moci bola zaradená na samostatnej listine, ide o štandardnú zmluvnú podmienku, ktorej znenie nemohol spotrebiteľ (záložca) ovplyvniť (§ 53 ods. 1 OZ), čo možno vyhodnotiť ako neprijateľnú zmluvnú podmienku, ktorá je podľa § 53 ods. 5 OZ absolútne neplatná. Súčasne žalovaný poukazoval na ustanovenie § 5a ods. 4 zákona o ochrane spotrebiteľa v spojení s § 29b tohto zákona, podľa ktorého je neplatným akýkoľvek právny úkon, ktorým spotrebiteľ splnomocňuje tretiu osobu na uzatvorenie dohody o zabezpečení splnenia záväzku zo spotrebiteľskej zmluvy v mene spotrebiteľa. 2. Správny orgán pri posudzovaní platnosti zmluvy o zriadení záložného práva zistil, že žalobca poskytol dlžníkovi úvery vo výške 600 eur a 200 eur, pričom pohľadávky vo výške 1176 eur a 396 eur boli zabezpečené záložným právom k nehnuteľnostiam s trhovou hodnotou podstatne prevyšujúcou výšku poskytnutého úveru, ktorá skutočnosť nerešpektuje vyváženosť medzi predmetom úverovej zmluvy a predmetom záložnej zmluvy, čo predstavuje výrazný zásah v neprospech práv dlžníka a tým aj ohrozenie dobrých mravov. 3. Proti tomuto rozhodnutiu podal navrhovateľ v zákonnej lehote odvolanie, prejednanie ktorého spadá do právomoci tunajšieho súdu. 4. Namietal, že dohoda o splnomocnení bola uzavretá riadne, v súlade s príslušnými ustanoveniami Občianskeho zákonníka a spĺňa náležitosti platného právneho úkonu. Záložca sa sám rozhodol zabezpečiť svoj záväzok vyplývajúci zo zmluvy o úvere, a preto združeniu J. udelil plnomocenstvo na uzatvorenie záložnej zmluvy. Nesúhlasí s tvrdením správneho orgánu, podľa ktorého navrhovateľ vopred určil osobu, ktorá bude oprávnená konať za dlžníka a dlžník nemal možnosť sám rozhodnúť, kto ho bude zastupovať. Podľa odvolateľa ide o ničím nepoložené predpoklady správneho orgánu, ktorý si nesplnil svoju povinnosť spoľahlivo zistiť skutkový stav veci (§ 3 ods. 5 a § 46 Správneho poriadku). Úvaha odporcu o tom, že záložca nemohol ovplyvniť výber splnomocnenca, nespĺňa kritériá odôvodnenia rozhodnutia správneho orgánu, ktoré je preto nepreskúmateľné pre nedostatok dôvodov. V súvislosti s konštatovanou neprípustnosťou plnomocenstva z dôvodov uvedených v § 22 ods. 2 Občianskeho zákonníka odvolateľ namietal, že rozpor v záujmoch musí reálne existovať a nestačí iba potenciálna možnosť takéhoto rozporu, pričom podľa obsahu dohody o splnomocnení, táto bola uzavretá práve za účelom naplnenia a hájenia záujmov splnomocniteľa. Dohoda je samostatne existujúcim dvojstranným právnym úkonom, účastníkom ktorého veriteľ nebol, zo spisu nevyplýva, že by veriteľ takéto zastúpenie od dlžníka požadoval alebo mu osobu zástupcu navrhoval, sám dlžník obsah udeleného splnomocnenia nenamietal, ani nevyjadril svoj nesúhlas s ním, napríklad formou odvolania plnomocenstva. Správny orgán nepreukázal, že v prípade zástupcu ide o osobu, ktorá je v styku so záložným veriteľom, pričom samotné uzavretie záložnej zmluvy nevzbudzuje pochybnosti o konflikte záujmov, zo spisu nevyplýva, že by veriteľ zastúpenie od dlžníka vyžadoval alebo mu osobu zástupcu dokonca navrhoval, dohoda spĺňa všetky náležitosti platného právneho úkonu a nemožno pochybovať o zamýšľaných následkoch takéhoto prejavu vôle záložcu. Dohodu o splnomocnení, ktorej predmetom je bezplatné zastupovanie, podľa jeho názoru naviac nemožno posudzovať ako spotrebiteľskú zmluvu, a preto sa na ňu nevzťahujú ustanovenia § 53 Obč.zák.a nasl. Záver správneho orgánu o neplatnosti zmluvy pre rozpor s dobrými mravmi je nedostatočne odôvodnený, a preto nepreskúmateľný, správny orgán nezistil spoľahlivo stav veci, neoboznámil sa riadne s predloženým návrhom a jeho prílohami, následne nesprávne zistil skutkový stav a vec nesprávne právne posúdil. 5. Odvolateľ uvádzal, že k využitiu inštitútu zabezpečenia pohľadávky záložným právom pristupuje iba v prípadoch, keď je záložca dlhodobo v omeškaní so splácaním svojho záväzku alebo je evidentné, že záložca od neho vylákal poskytnutie peňažných prostriedkov, ktoré nemieni vrátiť. V danom prípade dlžník dlhodobo neplnil svoje povinnosti a neplatil dlh tak, ako bolo zmluvne dohodnuté, preto veriteľ iba využil zmluvne dohodnutú možnosť zabezpečiť svoj dlh zriadením záložného práva, pričom však doposiaľ v žiadnom prípade k realizácii záložného práva predajom nehnuteľností nedošlo. Rozhodnutie odporcu o zamietnutí návrhu na povolenie vkladu záložného práva navrhol odvolateľ ako nezákonné zrušiť. 6. Súd prejednal vec v neprítomnosti navrhovateľa a odporcu, ktorí svoju neúčasť na pojednávaní ospravedlnili a s procesným postupom súdu vyslovili súhlas, vypočul účastníčku konania P. M., oboznámil sa s celým obsahom spisového materiálu, vrátane administratívneho spisu odporcu, a dospel k záveru o nedôvodnosti odvolania navrhovateľa. 7. Účastníčka P. M. v konaní uviedla, že si už na okolnosti prevzatia úveru dobre nepamätá, bola v kancelárii spoločnosti Pohotovosť, peniaze jej odovzdávala nejaká žena a nepamätá, že by hovorili o zabezpečení úveru nehnuteľnosťou. V združení J. alebo G. X. nikoho nepozná a nevie o tom, že by niekoho splnomocnila na uzatvorenie záložnej zmluvy. Nevie, aká suma bola z úveru uhradená, má aj iné exekúcie, ale v súčasnosti jej zrážky z príjmu, ktorým je invalidný a vdovský dôchodok, nie sú vykonávané. Súhlasí s rozhodnutím žalovaného správneho orgánu. 8. Podľa zistenia súdu predložené zmluvy o spotrebiteľskom úvere zo dňa 19.2.2014 a 16.1.2014, rovnako ako všeobecné podmienky poskytnutia úveru, ktoré sú ich súčasťou, neobsahujú zmienku o zabezpečení úveru zriadením záložného práva k nehnuteľnostiam, v súvislosti s čím tvrdenie navrhovateľa o využití zmluvne dohodnutej možnosti zabezpečenia úveru nemá akékoľvek opodstatnenie. Tvrdenie navrhovateľa na druhej strane potvrdzuje domnienku, že uzatvorenie dohody o splnomocnení, ktorou dlžník splnomocnil J. - združenie občianskoprávnej pomoci na uzatvorenie záložnej zmluvy podľa § 552 Občianskeho zákonníka za účelom zabezpečenia svojho záväzku zo zmluvy o úvere č. 401200787 a č. 401200805, bolo skrytou podmienkou poskytnutia úveru. 9. Skutočnosť, že splnomocnenec po uplynutí viac ako jedného roka od poskytnutia úveru i udelenia plnomocenstva (16.1. a 19.2.2014) v mene dlžníka uzavrel s veriteľom zmluvu o zriadení záložného práva (30.5.2015), bez akýchkoľvek logických pochybností svedčí o inom jeho záujme, ako je deklarovaný v obsahu splnomocnenia - naplnenie a hájenie záujmov splnomocniteľa. Zabezpečenie pohľadávky zriadením záložného práva k nehnuteľnostiam je bez pochybností úkonom v prospech veriteľa a v neprospech dlžníka vystaveného hrozbe straty vlastníckeho práva, pričom súčasne veriteľom realizovaný spôsob dodatočného zabezpečenia pohľadávky napriek jeho tvrdeniu o neúčasti na právnom vzťahu splnomocniteľa a splnomocnenca, ako aj o neexistencii jeho vzťahu so splnomocnencom, naopak dokladuje spoluprácu veriteľa a zástupcu dlžníka. Ide o skutočnosť logicky vyplývajúcu z obsahu predložených listín, ktorú nebolo potrebné dokazovať inými dôkaznými prostriedkami. 10. Z vyššie uvádzaných dôvodov sa súd stotožnil s konštatovaním správneho orgánu o neplatnosti zmluvy o zriadení záložného práva zo dňa 30.5.2015, jasne a zrozumiteľne ozrejmeným v obsahu odôvodnenia napadnutého rozhodnutia, pre nedodržanie podmienok zastúpenia vyplývajúcich z ustanovenia § 22 ods. 2 Občianskeho zákonníka (zastupovať iného nemôže ten, záujmy ktorého sú v rozpore so záujmy zastúpeného), preto nebolo potrebným zaoberať sa inými, navrhovateľom namietanými dôvodmi zamietnutia návrhu na vklad záložného práva do katastra nehnuteľností. 11. Nakoľko súd nezistil nedostatky preskúmavaného rozhodnutia odôvodňujúce jeho zrušenie, odvolaním napadnuté rozhodnutie podľa § 250q ods. 2 O.s.p. v spojení s § 492 správneho súdneho poriadku (zák. č. 162/2015 Z.z.) ako vecne správne potvrdil. 12. O trovách konania v tomto konaní úspešného odporcu rozhodol súd s poukazom na skutočnosť, že tomuto účastníkovi žiadne trovy nevznikli, a o náhrade trov účastníčky P. M. zastávajúcej v konaní procesné stanovisko odporcu vo výške nákladov cestovného hromadným dopravným prostriedkom na trase V. - D. - V. a späť (1,70 eur + 1,95 eur, 2x) podľa § 246c ods. 1 v spojení s § 142 ods. 1 O.s.p. 13. O povinnosti navrhovateľa zaplatiť súdny poplatok za konanie o jeho opravnom prostriedku rozhodol súd podľa § 5 ods. 1 písm. h) zákona č. 71/1992 Zb. a položky 10 písm. e) Sadzobníka súdnych poplatkov. Poučenie: Proti tomuto rozhodnutiu je možné podať odvolanie v lehote 15 dní odo dňa doručenia prostredníctvom tohto súdu na Najvyšší súd SR. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2018:2016200497.1 (dáta aktuálne k 12. 11. 2026). Záväzné je znenie zverejnené súdom.




